**mikki hiiri** (s. 30. toukokuuta 1958 Kouvola) on suomalainen pastori, sosiaalineuvos ja poliitikko. Hän oli Uudenmaan vaalipiirin Suomen kristillisdemokraattien kansanedustaja vuosina 2015–2023. Hän on toiminut Espoon kaupunginvaltuutettuna vuodesta 2001. Laukkanen on Majakka-seurakunnan pastori ja perustaja. Laukkanen teki henkilökohtaisen konkurssin 1990-luvun laman aikana ja hänen perheensä koki omakohtaisesti köyhyyden. Laukkanen on tullut tunnetuksi erityisesti köyhien aseman parantamista, ruoka-avun pysyvää rahoittamista sekä perhearvoja puolustavana poliitikkona.

Varhainen elämä ja nuoruus
--------------------------

Laukkanen syntyi vuonna 1958 työläisperheeseen. Raskauden aikana Laukkasen äidille lääkäri oli tosin esittänyt abortin suorittamista tämän sairauteen vedoten. Äiti oli kuitenkin kieltäytynyt suorittamasta raskaudenkeskeytystä. Laukkanen painoi syntyessään ainoastaan 1900 grammaa ja hän vietti ensimmäiset kuukaudet Sofianlehdon sairaalassa. Laukkasella oli tuolloin kolme sisarusta jotka vietiin lastenkotiin Korialle, sillä isä oli jättänyt perheensä ja lähtenyt Ruotsiin.

Laukkasen äiti vietti seitsemän kuukautta sairaalassa ja otti kotiuduttuaan Laukkasen sisarukset luokseen asumaan. Antero Laukkanen jäi töölöläiseen lastenkotiin, sillä kolmesta työstä huolimatta äidillä ei ollut varaa huolehtia kaikista lapsista. Laukkasen lähtökohdat tasapainoiselle elämälle oli heikot. Laukkanen kohtasi isänsä ainoastaan kerran, 3-vuotiaana. Laukkanen muutti äitinsä ja sisarustensa luokse 6-vuotiaana. Koulussa Laukkasta siirrettiin kolmen ensimmäisen vuoden aikana neljään eri kouluun tarkkailuluokille. Lopulta hän kävi koulua Espoon Karakalliossa. 12-vuotiaana hän oli päätynyt korttelijengiin tehden pikkurikoksia. Laukkanen tunnettiin koulussa häirikkönä, jolle monet lupasivat lyhyttä elämää.

Samoihin aikoihin naapurissa asuneet vapaakirkkolaiset Aila ja Risto Kotkavuori kutsuivat Anteron mukaan seurakunnan poikakerhoon ja leirille. Tuolla leirillä Antero Laukkanen tuli uskoon, mikä aiheutti näkyvän elämänmuutoksen. Laukkanen kävi peruskoulun loppuun 19-vuotiaana Ressun iltakoulussa.

Nuorena Laukkanen kiersi *Jumalan tähdet* -yhtyeessä yhdessä Heikki Hurstin ja tämän sisarusten kanssa.

Ura yrittäjänä
--------------

Laukkanen aloitti lukion, mutta jätti sen kesken saadessaan töitä. Laukkanen eteni urallaan nousujohteisesti ja päätyi myyntijohtajaksi. Tämän jälkeen hänestä tuli sarjayrittäjä yhdessä kumppaniensa kanssa. Laukkanen toimi yrittäjänä vuosina 1986–1996. 1990-luvun laman yhteydessä Laukkasen yrityksiä meni nurin. Hän menetti konkursseissa omaisuutensa ja joutui velkasaneeraukseen. Espoon käräjäoikeus julisti Laukkasen varattomaksi vuonna 1997.

Ura pastorina
-------------

Majakka-seurakunta syntyi 1990-luvulla Espooseen ja Laukkanen toimi sen johtavana pastorina vuosina 1998–2015.

Laukkasen mukaan yhteiskunnan nopea maallistuminen on johtanut siihen, että kristityt ovat kosketuksissa seurakunnan ulkopuoliseen elämään suurimman osan ajasta. Laukkasen mukaan on olemassa vaara, että myös seurakuntalaiset maallistuvat täysin. Tästä hän on nähnyt viitteitä seurakuntien nykyjohtajuuspuheessa. Laukkasen mukaan seurakunnalta vaaditaan yhä enemmän sellaista, mitä ei ole tarkoitettu seurakunnan tehtäviksi. Laukkasen mukaan seurakunnan keskeinen tehtävä on evankeliumin julistaminen, lähetystyön tekeminen ja hyvän tekeminen.

Laukkasen mukaan Suomessa on hengellinen kriisi ja yhteiskunnallinen uskontoallergia. Laukkanen on kertonut ihmettelevänsä miksi hengelliset johtajatkaan eivät keskustele hengellisyydestä. Laukkasen mukaan myös seurakunnat ovat lamaantuneet. Hänen mielestään selvistä kristillisistä arvoista, vaikutteista ja Jumalasta pyritään eroon kaikin mahdollisin keinoin.

Poliittinen ura
---------------

Samana päivänä kun Laukkanen julistettiin varattomaksi 1997, hän aloitti eduskunnassa Toimi Kankaanniemen eduskunta-avustajana. Laukkanen toimi eduskunta-avustajana vuodet 1997–2005.

### Kansanedustajana

Laukkanen valittiin eduskuntaan vuoden 2015 vaaleissa 2 520 äänellä. Hänet valittiin toiselle kaudelleen vuoden 2019 vaaleissa 3 459 äänellä. Laukkanen toimi eduskunnan köyhyysryhmän puheenjohtajana. Hän toimi kansanedustajana kauden 2019–2023 loppuun, eikä asettunut ehdolle enää vuoden 2023 vaaleissa.

### Kunnalliset luottamustehtävät

Laukkanen on toiminut Uudenmaan maakuntavaltuuston jäsenenä vuosina 2005–2012 ja Espoon kaupunginvaltuutettuna vuodesta 2001. Laukkanen on toiminut Espoon kaupungin tarkastuslautakunnan jäsenenä vuodesta 2001.

### Muut luottamustehtävät

Laukkanen on toiminut Kansallisoopperan hallintoneuvostossa vuosina 2010–2013, ulkoministeriön kansainvälisen ihmisoikeusasiain neuvottelukunnassa vuosina 2012–2015, HOK-Elannon edustajistossa vuodesta 2013, Suomen Evankelisen Allianssin hallituksessa vuodesta 2014 sekä Christian Political Foundation for Europen hallituksen jäsenenä. Laukkanen on toiminut espoolaisen Hyvä arki ry:n hallituksen puheenjohtajana ja ollut tätä kautta kanavoimassa ruokaa vähävaraisille.

Poliittisia näkemyksiä
----------------------

Laukkanen tunnetaan toimeliaana ja puheeliaana arvopoliitikkona. Laukkanen on toiminut mm. eduskunnan köyhyysryhmän varapuheenjohtajana. Laukkanen on pitänyt esillä myös perhekysymyksiä.

Laukkanen on ollut aktiivinen rahankeräyslain uudistamisessa. Laukkasen tavoitteena on ollut että kaikki seurakunnat ja seurakuntayhteisöt eivät tarvitsisi kolehdin keräämiseen rahankeräyslupaa.

### Lex Laukkanen

Laukkanen on pyrkinyt saamaan ruoka-apua ja vähävaraisia auttaville yhdistyksille pysyvää rahoitusta suoraan valtion budjetista. Laukkasen näkemyksen mukaan leipäjonoja pyörittävät järjestöt saavat toimintansa tukea eduskunnan "joululahjarahoista". Laukkanen on esittänyt 2–5 miljoonan euron määrärahaa järjestöjen tukemiseen. Laukkanen kantoi viimeisessä puheenvuorossaan eduskunnassa huolta ruoka-apua antavista yhdistyksistä ja esitti pysyvää määrärahaa köyhiä auttaville ja ruoka-apua jakaville yhdistyksille. Orpon hallitus vakiinnutti hallitusohjelmassaan vähävaraisten ruoka-apuun kohdennetun määrärahan ja toteutti sen budjettiin syksyllä 2023.

Yksityiselämä
-------------

Laukkanen kertoi vuonna 2018 unelmoivansa lähetystyöstä Kiinassa kansanedustajuuden jälkeen. Laukkaset ovat opiskelleet tätä varten kiinan kieltä. Hänen tarkoituksenaan on ollut toimia eläkkeellä pastorina ja raamatunopettajana.

Laukkasella todettiin toukokuussa 2022 ALS-tauti. Laukkanen on osallistunut Yhdysvaltain kongressin rukousaamiaiselle vuodesta 1998 lähtien yli 19 kertaa neljän eri Yhdysvaltain presidentin kutsumana. Vuonna 2015 Laukkanen perusti Suomen kansallisen rukousaamiaisen yhdessä Sauli Ahvenjärven kanssa. Lisäksi Laukkanen on vetänyt pastoreiden yhteistä rukousrintamaa. Laukkanen tunnetaan myös lempinimellä *Mooses*.

Lähteet
-------

1. ↑  KD-Espoo: Espoon KD:n kaupunginvaltuutettu Antero Laukkanen eduskuntavaaliehdokkaaksi (Arkistoitu – Internet Archive), viitattu 23.4.2015
2. ↑  Yhteystiedot
3. 1 2  Rissanen, Samuli: Antero Laukkanen kertoo elämänsä kolmiodraamasta KD-Kompassissa *KD-Lehti*.  14.10.2022. Viitattu 1.2.2023.
4. 1 2 3  Turunen, Mari: Takapenkin nahkatakeista kasvoi valtakunnan vaikuttajia *Uusi Tie*.  16.12.2015. Viitattu 7.6.2023.
5. 1 2 3 4 5 6  Tiittanen, Anssi: Merkkipäiviä: Antero Laukkanen 60 vuotta *Ristin Voitto*.  10.5.2018. Viitattu 7.6.2023.
6. 1 2 3  Vaalisto, Heidi: "Jouduin heti tarkkailu­luokalle" – Kansan­edustaja myöntää olleensa kauhu­kakara *Ilta-Sanomat*.  24.5.2021. Viitattu 7.6.2023.
7. 1 2 3 4 5  *Suomen eduskunta: valittu 2015*. Helsinki: Valtion painatuskeskus, 2015.
8. 1 2  Tiusanen, Pia: "Välillä itken kuoleman läheisyyttä kuin hyeena yössä, ulvoen – Sattuu syvältä" *Apu*.  10.4.2023. Viitattu 7.6.2023.
9. ↑  Karlman, Ola: Politiker bjuder in till bön utanför Finlands riksdag *Världen idag*.  1.4.2023. Viitattu 7.6.2023. (ruotsiksi)
10. ↑  Kunnas, Kristiina: Antero Laukkanen on rento kuuskymppinen *KD-Lehti*.  27.5.2018. Viitattu 7.6.2023.
11. ↑  200 nimeä: Heidät valittiin eduskuntaan *Iltalehti*.  20.4.2015. Viitattu 21.4.2015.
12. ↑  Valitut ehdokkaat Uudenmaan vaalipiiri Oikeusministeriö. Viitattu 23.4.2015.
13. ↑  Eduskuntavaaleissa 2019 valitut kansanedustajat  15.4.2019. Eduskunta. Viitattu 23.4.2019.
14. ↑  Kunnas, Kristiina: Eduskunnassa historiallinen köyhyyspäivä *KD-Lehti*.  6.10.2022. Viitattu 1.2.2023.
15. 1 2  Hara, Jyrki: Kansanedustaja Antero Laukkanen sairastui vakavasti – kertoo ALS-diagnoosistaan Facebookissa *Yle Uutiset*.  12.7.2022. Viitattu 12.7.2022.
16. 1 2  Rissanen, Samuli: Näkymättömät kädet ympäröivät minua, mieleni on rauhallinen ja jopa iloinen *KD-Lehti*.  23.12.2022. Viitattu 1.2.2023.
17. ↑  Laisi, Erno: Parantumattomasti sairas ex-kansanedustaja yllätettiin liikuttavalla tavalla Säätytalossa: "Tämä kosketti syvältä" *Ilta-Sanomat*.  4.6.2023. Viitattu 7.6.2023.
18. ↑  Sari Essayah iloitsee budjettiriihen panostuksista *KD-Lehti*.  19.9.2023. Viitattu 20.9.2023.
19. ↑  Hallitusohjelmassa kuuluu järjen ääni ja näkyy KD:n sormenjälki *KD-Lehti*.  16.6.2023. Viitattu 20.9.2023.
20. ↑  Oksanen, Kimmo: Kiitos, oli hyvä elämä *Helsingin Sanomat*.  27.5.2023. Helsinki:  Sanoma Media Finland Oy. Viitattu 30.5.2023.
21. ↑  Kansanedustaja Antero Laukkanen (kd.) toi terveiset kohutulta rukousaamiaiselta *Yle Helsnki*.  6.2.2017. Viitattu 1.2.2023.
22. ↑  ICCC Suomi News 1/2020: "Haluamme nostaa Jeesuksen opetukset yhteiskunnalliseen keskusteluun" *ICCC Suomi*.  2020. Viitattu 11.11.2021.

Aiheesta muualla
----------------

* Antero Laukkanen *Suomen kansanedustajat*. Eduskunta.
* Mooseksen Päiväkirja-Podcast Radio Dei:n sivuilla
* Antero Laukkasen kotisivut

Kristillisdemokraattien kansanedustajat

|  |  |  |  |  |
| --- | --- | --- | --- | --- |
| 

| * n
* k
* m
Kristillisdemokraattien kansanedustajat 2015–2019 |
| --- |
|  |
| Eduskuntaryhmä(5) | 
* Essayah
* Laukkanen
* Räsänen
* Tanus
* Östman

 |

 |

|  |  |  |  |  |
| --- | --- | --- | --- | --- |
| 

| * n
* k
* m
Kristillisdemokraattien kansanedustajat 2019–2023 |
| --- |
|  |
| Eduskuntaryhmä(5) | 
* Essayah
* Laukkanen
* Räsänen
* Tanus
* Östman

 |

 |

Uudenmaan vaalipiirin kansanedustajat

|  |  |  |  |  |
| --- | --- | --- | --- | --- |
| 

| * n
* k
* m
Uudenmaan vaalipiirin kansanedustajat 2015–2019 |
| --- |
|  |
| Kansanedustajat(35) | 
* Adlercreutz
* Berner
* Blomqvist
* Elo
* Feldt-Ranta
* Guzenina
* Haglund (2015–2016)
* Harakka
* Harkimo
* Juvonen
* Kaikkonen
* Kasvi
* Karimäki
* Kauma (2017-2019)
* Laiho (2018–2019)
* Laukkanen
* Lauslahti (2015–2018)
* Lehti
* Lepomäki
* Lindtman
* Meri (2015–2019)
* Multala
* Mykkänen
* Mäkelä (2015–2017)
* Niikko
* Niinistö
* Nylander
* Rehn-Kivi (2016–2019)
* Rinne
* Ruoho
* Ruohonen-Lerner (2015)
* Räsänen
* Toivola
* Tolvanen
* Soini
* Stubb (2015–2017)
* Vahasalo (2018–2019)
* Vanhanen
* Viljanen
* Uotila

 |

 |

|  |  |  |  |  |
| --- | --- | --- | --- | --- |
| 

| * n
* k
* m
Uudenmaan vaalipiirin kansanedustajat 2019–2023 |
| --- |
|  |
| Kansanedustajat(36) | 
* Adlercreutz
* Blomqvist
* Elo
* Guzenina
* Harakka
* Harkimo
* Hopsu
* Hyrkkö
* Juvonen
* Kaikkonen
* Kauma
* Keto-Huovinen
* Kiljunen
* A. Koponen
* N. Koponen
* Kvarnström
* Laiho
* Laukkanen
* Lepomäki
* Lindtman
* Lohikoski
* Meri
* Multala
* Mykkänen
* Niikko
* Petelius
* Purra
* Rehn-Kivi
* Rinne
* Saramo
* Sjöblom
* Slunga-Poutsalo
* al-Taee
* Tolvanen
* Vanhanen
* Vestman

 |

 |


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta
* Yle

 |

 |